Clemens Episcopus servus servorum Dei, dilecto filio Henrico Abbati Monasterii Cluniacensis, ad Romanam Ecclesiam nullo medio pertinentis, salutem et Apostolicam benedictionem. Meritis tuæ Religionis inducimur, ut te prosequamur gratia, quæ necessitatibus tuis esse dignoscitur opportuna. Sanè petitio tua nobis exhibita continebat, quod Monasterium tuum Cluniacense Romanæ Ecclesiæ immediatè subjectum, et lætari statu prospero consuetum, tanto debitorum onere, ac aliis diversis incommodis prægravatur, quod, nisi succurratur eidem, in bonis suis incurret ire recuperabile detrimentum. Quare nobis humiliter supplicasti, ut vigesimam partem omnium Proventuum et reddituum Monasteriorum, Prioratuum, et Domorum Cluniacensis Ordinis, ipsi Monasterio Cluniacen. mediatè, et immediatè, subjectorum, necnon et aliarum Ecclesiarum, officiorum, et beneficiorum, tam secularium, quàm regularium, ad collationem, seu præsentationem tuam, et aliorum Abbatum, Priorum, et conventuum, ac aliarum personarum Ordinis memorati spectantium, tibi pro exoneratione debitorum ipsorum benignè concedere dignaremur. Nos autem qui prædicto Monasterio, quod favore prosequimur speciali, affectu paterno compatimur, tuis super hoc precibus benignius annuentes, vigesimam partem omnium Proventuum et reddituum prædictorum, in solutionem debitorum ipsorum totaliter convertendam tibi usque ad quadriennium auctoritate præsentium concedimus de gratia speciali, dilectis filiis Abbate Monasterii Moysiacensis, prædicti Ordinis, Caturcensis Diœcesis, dicto Monasterio Cluniacensi immediatè subjecti, et Prioribus nullo mediante subjectis eidem Monasterio Moysiacensi dumtaxat exceptis, ac concessione de vicesima parte reddituum ac Proventuum Monasteriorum, et Prioratuum, ac aliorum locorum dicti Ordinis quondam Bertrando Abbati dicti Monasterii Cluniacensis Prædecessori tuo facta per Diffinitores dicti Ordinis in eorum Capitulo Generali, in suo robore nihilominus permanente. Nonobstantibus quibuslibet indulgentiis Apostolicis impetratis, vel impetrandis, cujuscumque tenoris existant, per quas concessioni hujusmodi posset quomodolibet obstaculum interponi; seu quibuslibet contrariis consuetudinibus, vel statutis juramento, confirmatione Sedis Apostolicæ, seu quacumque alia firmitate vallatis. Volumus autem quod, si quis super præmissis vocem appellationis emiserit, ipsam personaliter prosequi teneatur. Nulli ergo, etc. Datum Avenioni IV. Kalendas Aprilis, Pontificatus nostri anno IV.